Indonezijski arhipelag - Wikipedija

# Indonezijski arhipelag

### Izvor: Wikipedija

Položaj arhipelaga na karti svijeta

Indonezijski arhipelag (drugi nazivi: indijski, istočnoindijski, jugoistočnoazijski ili malajski arhipelag, kao i australazija) je zajednički naziv za veliki broj velikih, većih i manjih otoka u području između jugoistočne Azije (Malajski poluotok) i Australije.

U indonezijski arhipelag ubrajaju se Veliki sundski otoci, Mali sundski otoci, Molučki otoci i otočje Filipina. Nova Gvineja, koja se nalazi na australskoj kontinentalnoj ploči obično se ne ubraja u ovaj arhipelag.

Arhipelag, zajedno s Australijom, tvori granicu između Tihog i Indijskog oceana. Na zapadu granicu indonezijskog arhipelaga čini Sumatra i otoci uz nju, na jugu je granica Java i mali sundski otoci, na istoku su to Molučki otoci, a na sjeveru filipinsko otočje.

Površina kopna indonezijskog arhipelaga je više od 2 milijuna km², a stanovništvo koje živi na otocima broji oko 300 milijuna. Najveći otok je Borneo (Kalimantan), a najgušće naseljena je Java.

Geološki, otoci su vrlo zanimljivi, jer se tu nalazi jedno od najaktivnijih vulkanskih područja na Zemlji. Najviši vrh na otocima je Kinabalu u sjevernom dijelu Bornea, 4.101 m. Klima je zbog blizine ekvatora tropski vruća, na zapadu vrlo kišna, a na istoku na prijelazu prema Australiji nešto suvlja.

Životinjski i biljni svijet je, sukladno klimi, izvanredno raznovrstan. Pored ukrasnih biljki kao što su orhideje i raflezije, tu raste i veliki broj raznih vrsta drveća: izuzetno tvrdo ali i obojeno drvo (tikovo drvo, ružino drvo ili palisander). Pored kokosa i kaučukovca, uzgajaju se indijski indigovac i začinske biljke.

Preko arhipelaga prolazi Wallasova linija razgraničenja između životinjskog svijeta Azije i Australije. U zapadnom dijelu otočja žive tigrovi, medvjedi i majmuni kao i niz drugih životinja iz područja jugoistočne Azije (Tajland, Laos). Istočno od Wallasove linije, pojavljuju se sve više životinje koje inače nastanjuju područje Australije, kao na primjer tobolčari, dok majmuni gotovo potpuno nestaju.

Veliki dijelovi Indijskog arhipelaga su dugo vremena bili kolonijalni posjed Nizozemske (Nizozemska istočnoindijska kompanija).

Vidi i: Brunej, Indonezija, Malezija, Papua Nova Gvineja, Kolonijalizam

Dobavljeno iz "http://hr.wikipedia.org../../../i/n/d/Indonezijski_arhipelag.html"

Kategorije: Zemljopis Indonezije | Otoci

##### Views

- Članak
- Razgovor
- Trenutna inačica

##### Traži

##### Drugi jezici

- Български
- Català
- Deutsch
- English
- Español
- Eesti
- فارسی
- Français
- 한국어
- Bahasa Melayu
- Nederlands
- Polski
- Português
- Русский
- Српски / Srpski
- 中文